《司徒林忠宣公赞》
明代·郭之奇

五岭之南，百粤之东。卓生伟人，林左司农。谦卑以牧，允出自中。

直大而方，即赋乃躬。脩髯广额，曰貌有颙。我闻在昔，温厉安恭。

求诸今日，庶乎见公。揆兹素履，表厥遗丰。两仕为令，乐只何融。

四垣既历，正色何恭。廿载家食，敦睦何雍。形虽三变，道本无穷。

潜见飞跃，公其犹龙。六卿晚陟，寅协载同。帝嘉乃德，老成直忠。

归真反朴，急流维风。云胡能此，至至终终。呜乎太山云出，天下雨濛。

朝既嘉赖，乡复被蒙。休休仪表，烱烱德容。仪写人目，德留人衷。

衣裳我觏，佩玉其瑢。赞以赞德，匪像是供。兴歌赤舄，徒仰乌弓。

永言法则，世也其宗。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。